मैक्लम, क्लिंगर और जयवर्धने पवेलियन लौटे  
बेंगलौर से मुकाबले में कोच्चि ने पहले बल्लेबाजी करते हुए ब्रैंडम मैक्लम, माइकल क्लिंगर और माहेला जयवर्धने के विकेट गंवा दिए हैं।
रॉयल चैलेंजर्स बेंगलौर के साथ इंडियन प्रीमियर लीग (आईपीएल) के चौथे संस्करण के अंतर्गत जारी लीग मुकाबले में कोच्चि टस्कर्स केरल ने पहले बल्लेबाजी करते हुए ब्रैंडम मैक्लम, माइकल क्लिंगर और माहेला जयवर्धने के विकेट गंवा दिए हैं। एम. चिन्नास्वामी स्टेडियम में रविवार को खेले जा रहे इस मुकाबले में कोच्चि टस्कर्स ने 10 ओवरों में तीन विकेट के नुकसान पर 72 रन बना लिए हैं।  पार्थिव पटेल 13 गेंदों पर तीन चौकों की मदद से 18 रन बनाकर क्रीज पर मौजूद हैं जबकि ब्रैड हॉज को अभी अपना खाता खोलना है। टॉस जीतकर पहले बल्लेबाजी करने वाली कोच्चि टस्कर्स की शुरुआत अच्छी रही और उसके सलामी बल्लेबाजों क्लिंगर और मैक्लम ने पहले विकेट के लिए शानदार 43 रन जोड़े।  रॉयल चैलेंजर्स के कप्तान डेनियल विटोरी की एक गेंद को सीमा रेखा से बाहर पहुंचाने के प्रयास में मैक्लम स्थानापन्न खिलाड़ी अरुण कार्तिक के हाथों मिडविकेट पर लपके गए। मैक्लम ने 16 गेंदों पर तीन चौकों की मदद से 22 रन बनाए। कोच्चि टस्कर्स का दूसरा विकेट क्लिंगर के रूप में गिरा। क्रिस गेल की एक यॉर्कर गेंद पर क्लिंगर गच्चा खा गए और बोल्ड होकर पवेलियन लौट गए। क्लिंगर ने 25 गेंदों पर तीन चौकों की मदद से 24 रन बनाए। उन्होंने पार्थिव के साथ मिलकर दूसरे विकेट के लिए 21 रन जोड़े। कप्तान जयवर्धने ज्यादा देर तक क्रीज पर नहीं टिक सके और वह तीन रन बनाकर विटोरी का दूसरा शिकार बने। इस मुकाबले के लिए कोच्चि टस्कर्स ने अपनी टीम में एक बदलाव किया है। तेज गेंदबाज शांताकुमारन श्रीसंत की जगह स्पिन गेंदबाज रमेश पवार को अंतिम एकादश में मौका दिया है वहीं रॉयल चैलेंजर्स ने भी अपनी टीम में एक परिवर्तन किया है। उसने असद पठान की जगह पर चेतेश्वर पुजारा को मौका दिया है।